[pic] | ЕВРОПЕЙСКA КОМИСИЯ |

Брюксел, 26.3.2010

COM(2010)114 окончателен

ДОКЛАД НА КОМИСИЯТА ДО СЪВЕТА

за оценка на докладвания от Италия пред Комисията и Съвета напредък по възстановяването на допълнителната такса, дължима от млекопроизводителите за периода от 1995—1996 г. до 2001—2002 г.(съгласно член 3 от Решение 2003/530/EО на Съвета)

ДОКЛАД НА КОМИСИЯТА ДО СЪВЕТА

за оценка на докладвания от Италия пред Комисията и Съвета напредък по възстановяването на допълнителната такса, дължима от млекопроизводителите за периода от 1995—1996 г. до 2001—2002 г.(съгласно член 3 от Решение 2003/530/EО на Съвета)

Настоящият доклад за оценка е изготвен от Комисията съгласно член 3 от Решение 2003/530/ЕО на Съвета от 16 юли 2003 г. относно съвместимостта с общия пазар на помощ, която Република Италия възнамерява да предостави на своите млекопроизводители.

Съгласно член 1 от същото решение помощта, създадена от Република Италия, която плаща на Общността дължимата от млекопроизводителите сума въз основа на допълнителната такса за мляко за периода от 1995—1996 г. до 2001—2002 г. и създава възможност производителите да изплатят дълга си чрез безлихвено разсрочено плащане за известен брой години, се счита по изключение за съвместима с общия пазар, при условие че:

- производителите възстановяват дълга си изцяло на равни годишни вноски, и

- периодът за възстановяване не е по-дълъг от 14 години, считаноот 1 януари 2004 г.

Съгласно член 2 от решението предоставянето на помощта зависи от декларация, която Италия прави пред ФЕОГА във връзка с общата допълнителна такса за съответните периоди, както и от приспадане на неизплатеното задължение, което тя осъществява на три равни годишни вноски от разходите, финансирани от ФЕОГА съответно за ноември 2003 г., ноември 2004 г. и ноември 2005 г.

Декларацията на Италия във връзка с общата допълнителна такса за съответните периоди бе надлежно изготвена под формата на писмо от 26 август 2003 г.

От разходите, финансирани от ФЕОГА за ноември 2003 г., ноември 2004 г. и ноември 2005 г., са приспаднати надлежно неизплатените задължения.

В член 3 от решението се изисква италианските компетентни органи да докладват ежегодно на Съвета и Комисията за осъществения от тях напредък във връзка с възстановяването на дължимата от производителите сума по допълнителната такса за периода от 1995—1996 г. до 2001—2002 г.

Съгласно същата разпоредба италианските органи представиха петия си доклад на Комисията под формата на писмо от AGEA (Разплащателна агенция за подпомагане в областта на земеделието), датирано от 23 ноември 2009 г. и отнасящо се до плащането на погасителната вноска за 2008 г.

Разсрочено плащане на таксата по схемата за плащане на вноски

От общо приблизително 23 300 производители, дължащи такса за седемте периода, обхванати в решението на Съвета, които обаче са получили нареждания от национален съдебен орган да прекратят временно плащането до окончателното постановление, 15 403 са предпочели да плащат по схема за плащане на вноски. Изборът на схема за плащане на вноски означава оттегляне на всички висящи съдебни спорове. Освен това, ако не се плати която и да е от годишните вноски, се стига до изключване от схемата и вследствие на това съществува опасност на производителите да бъде наложен запор над цялата дължима сума с натрупаните лихви.

Преди плащането на първата вноска, участващите в схемата 15 403 производители са дължали през 2004 г. общо около 345 млн. EUR (около една четвърт от дължимата от тях такса). Изглежда, следователно, че по-голямата част от производителите, отговорни за по-ниските индивидуални излишъци, са предпочели да се включат в схемата. От своя страна, производителите с по-значителни индивидуални излишъци (около 8 000 производители, на които за седемте периода е начислена такса в размер от около 1 млрд. ЕUR) са предпочели да не се включат в схемата. За отбелязване е все пак, че през 2008 г. италианските власти са получили около 95 нови заявления за плащане на вноски, представляващи близо 3 млн. EUR.

Петата вноска в общ размер от 25 125 386,94 EUR е била дължима от 12 038 производители преди 31 декември 2008 г. Проведените от италианските власти проверки показаха, че през 2008 г. 11 872 производители надлежно са платили такса на обща стойност 24 217 314,32 EUR. Това означава, че 98,5 % от производителите са платили 96,4 % от таксите навреме в рамките на петата вноска. Преди това е регистрирано навременно плащане на първата, втората, третата и четвъртата вноска съответно в размер на 99,6 %, 97,9 %, 99,5 % и 99,7 % от дължимата сума. Общият размер на събраната такса в рамките на първите четири вноски възлиза следователно на около 127 млн. EUR (98,6 % от общата дължима сума).

Въпреки че посочените стойности със сигурност са показателни за ангажимента, който участващите производители са поели за изпълнение на задълженията си, Комисията счита, че последващите действия в случаите, в които плащането не е било регистрирано в рамките на определения срок, са първостепенен показател за степента на ангажираност на властите за осигуряване на точното спазване на условията по схемата и на цялостно окончателно събиране на дължимата такса.

В рамките на периода за петата вноска, в края на 2008 г. неплатените от 166 производители вноски са възлизали на 908 072,62 EUR. Според получената от италианските власти информация, съответните регионални власти са били уведомени за всички тези случаи от централните органи с оглед задействането на процедури за принудително събиране на целия размер на вземанията (включително лихвите).

В това отношение Комисията обаче отбелязва, че в петия доклад от Италия не се посочва размерът на действително събраната такса в резултат на проверките и процедурите за принудително събиране от страна на италианските власти.

Дължима такса за периода от 1995—1996 г. до 2001—2002 г., която не е включена в схемата за плащане на вноски

Отбелязва се сравнително слабият интерес към схемата за плащане на вноски по отношение на размера на събраната такса. Това означава, че пречката за незабавното събиране, която се създава от нарежданията на италиански съдилища за временно прекратяване на плащанията до окончателното постановление, продължава да съществува за около 8 000 производители, които са предпочели да не се включат в схемата и на които начислената такса възлиза на около 1 млрд. EUR.

В своите предишни доклади за оценка, представени на Съвета, Комисията изрази мнение, че в годишните доклади, представяни от Италия, трябва специално да се обърне внимание на съдебните спорове за въпросните седем периода и да се посочат подробности за потвърждение на плащания от производителите, по чиито спорове отсъждането не е в тяхна полза. Без тези информации Комисията не е в състояние да наблюдава по подходящ начин напредъка в събирането на тази част от таксите, която не е била включена в схемата за плащане на вноски.

Въпреки това, за разлика от предишния доклад от Италия, в доклада за петата вноска информация за тези съдебни производства не се съдържа.

От получена от италианските власти през август 2009 г. допълнителна информация става все пак ясно, че администрацията на страната е спечелила дела на стойност около 11 млн. EUR. Комисията обаче не е получила информация за действителното събиране на тези суми. От получената през август 2009 г. информация става ясно също така, че дела на стойност около 529 млн. EUR все още се оспорват пред италианските съдилища.

Комисията изразява загриженост от бавния напредък в събирането на тази част от таксата, която не е била включена в схемата за плащане на вноски, както и от недостатъчната информация, представена от италианските власти. Бавният напредък касае както продължителността на съдебните процедури (от общо около 529 млн. EUR, които все още се оспорват, 527 млн. EUR са по дела отпреди 5—10 години), така и на свой ред срока за възстановяване на сумите, в случаите, когато спорът е приключил (в италианския доклад за петата вноска не се съдържа информация за действителното плащане на дължимите суми, но от предишна информация става ясно, че до 2008 г. след спечелени дела са били събрани едва около 300 000 EUR).

Заключение

Комисията счита, че напредъкът, постигнат от италианските власти във възстановяването на сумата, дължима от производителите, които са предпочели да участват в одобрената през 2003 г. от Съвета схема за плащане на вноски на допълнителната такса за периода от 1995—1996 г. до 2001—2002 г., е знак за подходящия начин, по който тя се управлява. Комисията все пак подчертава със съжаление, че поради липса на всякаква информация за действителните суми, събрани от участващите производители, които не са изплатили вноските си и поради тази причина са били изключени от по-нататъшно участие, не е в състояние да направи оценка на положените усилия или постигнатия напредък при събирането на съответната такса. Комисията счита, че в бъдещите доклади на италианските власти е крайно необходимо да се съдържат достатъчно подробни сведения за тези събирания.

Във връзка с таксата, изплащането на която не е подчинено на схемата за плащане на вноски и по отношение на която пред италианските съдилища се водят дела, Комисията е загрижена от изключително бавния напредък и счита, че събирането на таксата по този начин следва да бъде значително по-ефективно. Както беше посочено по-горе, Комисията счита, че в бъдещите доклади на италианските власти е необходимо да се съдържат достатъчно подробни сведения за събирането на тази част от таксата, изплащането на която не е подчинено на схемата за плащане на вноски.